D ô v o d o v á   s p r á v a
k privatizácii časti podniku

Výskumný ústav hutníckej keramiky, š.p., Bratislava

Dôvodom predloženia tohto materiálu na rokovanie vlády Slovenskej republiky je vydanie rozhodnutia o privatizácii časti podniku Výskumný ústav hutníckej keramiky, š.p., Bratislava priamym predajom časti podniku nadobúdateľovi SLOVREAL spol. s r.o., Moskovská 23, 811 08 Bratislava, IČO: 35 715 308.

1.	Vymedzenie privatizovaného majetku
Výskumný ústav hutníckej keramiky, štátny podnik so sídlom v Bratislave, Račianska 71, IČO: 00 007 935 bol založený zakladacou listinou Federálneho ministerstva hutníctva, strojárenstva a elektrotechniky 20.6.1990.
Štátny podnik bol zaradený do zoznamu podnikov v rámci druhej vlny privatizácie.
Podľa §10 ods. 7 zákona č. 92/1991 Zb. v znení neskorších predpisov informácia o predložení základného privatizačného projektu bola zverejnená v dennej tlači distribuovanej celoštátne dňa 4.7.2000.
Privatizovaný majetok štátneho podniku je situovaný v Bratislave, Košiciach a Lozorne.
Základným predmetom činnosti podniku je výskum a vývoj technológií spracovania surovín a technológií výroby žiaruvzdorných materiálov a ostatných hmôt, vrátane ich využitia; výskum a vykonávanie skúšobných metód pre hodnotenie žiaruvzdorných materiálov; poradenská, konzultačná a výchovno-vzdelávacia činnosť; normalizačná činnosť a činnosť VTEI v odbore žiaruvzdorných materiálov; malosériová výroba špeciálnych žiaruvzdorných materiálov.
Do privatizácie podľa tohto základného privatizačného projektu vstupuje časť subjektu (bez majetku na území ČR).

Ekonomická charakteristika štátneho podniku k 31.12.1999:

Počet pracovníkov (os.) | 28
z toho: THP | 26
Výkony a mimoriadne výnosy (tis. Sk) | 9 433
Náklady (tis. Sk) | 12 240
Hospodársky výsledok (tis. Sk) | - 2 807
Miera odpísania HIM (%) | 79,9

Údaje o rozsahu a štruktúre majetku štátneho podniku podľa účtovníctva k 31.12.1999 (údaje v tis. Sk):

Aktíva spolu		29 812
	v tom: stále aktíva	17 067
		z toho	- pozemky	4 798^1)
			- budovy a stavby	7 996
		obežné aktíva	12 320
		ostatné aktíva - prechodné účty aktív	220
		ostatné aktíva nezachytené v súvahe	205
	Záväzky privatizované spolu	2 579
	v tom: cudzie zdroje	2 313
		z toho	- rezervy	1 775
			- záväzky	538
			- bankové úvery a výpomoci	0
		ostatné pasíva – prechodné účty pasív	266
	Vlastné imanie	27 028
	Čistý majetok, ktorý prechádza na FNM SR	27 233

2.	Návrhy privatizačných projektov vypracovaných na časť podniku Výskumný ústav hutníckej keramiky, š.p., Bratislava
Základný privatizačný projekt bol vypracovaný vedením štátneho podniku a navrhuje privatizovať časť majetku štátneho podniku v jednom výstupe (bez majetku na území ČR).
Ministerstvo hospodárstva SR vo svojom stanovisku zo dňa 5.10.1999 majetok štátneho podniku privatizovať formou predaja na základe výsledkov verejnej súťaže.
Protimonopolný úrad SR vo svojom stanovisku zo dňa 24.5.2000 vyjadruje k predmetnému projektu súhlasné stanovisko.
Ministerstvo eviduje nasledovných 11 podnetov so záujmom o kúpu časti podniku Výskumný ústav hutníckej keramiky, š.p. Bratislava:

1.	SLOVMAG a.s. Lubeník, Nám. Slobody č. 1, 050 01 Revúca
2.	Boston International, s.r.o., Šafárikova 52, 048 01 Rožňava
3.	SLOVREAL spol. s r.o., Moskovská 23, 811 08 Bratislava 
4.	SLOVEK, Bratislava
5.	MR TRADING, spol. s r.o., Miletičova 1, 821 08 Bratislava
6.	Výskumný ústav hutníckej keramiky, s.r.o., Račianska 71, 831 02 Bratislava
7.	VZT, spol. s r.o., Slovenská 69, 080 32 Prešov
8.	RVD Investment, a.s., Masarykova 19, 984 01 Lučenec
9.	Karovič stavebníctvo-stavivá-autodoprava, 900 55 Lozorno 55
10.	VSŽ KERAMIKA, spol. s r.o., 044 54 Košice
11.	PRVÁ ZVÁRAČSKÁ, a.s., Račianska ul. 71, 832 59 Bratislava

3.	Postup posudzovania privatizačného projektu
Základný privatizačný projekt bol predložený zriaďovateľom na MSPNM SR dňa 16.5.2000. Na MSPNM SR bol prerokovaný v pracovnej komisii dňa 20.3.2001 s odporúčaním privatizovať majetok časti podniku Výskumný ústav hutníckej keramiky, š.p., Bratislava priamym predajom záujemcovi, ktorý bude vybraný vo výberovom konaní.
Komisia zároveň určila, že pri posudzovaní ponúk sa bude vychádzať z trhového ocenenia majetku na základe posudku č. 040-01/01 na úrovni priemernej hodnoty vo výške 17.625.000,- Sk.
MSPNM SR listom zo dňa 13.3.2001 oslovilo evidovaných známych záujemcov o privatizovaný majetok so žiadosťou o doplnenie svojich podnetov v zmysle schválených požiadaviek a kritérií.
Na MSPNM SR predložili svoje ponuky nasledovní záujemcovia:
1.	SLOVREAL spol. s r.o., Moskovská 23, 811 08 Bratislava
2.	SLOVMAG a.s. Lubeník, Nám . Slobody č. 1, 050 01 Revúca
3.	PRVÁ ZVÁRAČSKÁ, a.s., Račianska ul. 71, 832 59 Bratislava
Komisia MSPNM SR pre výber nadobúdateľa privatizovaného majetku na svojich rokovaniach dňa 11.5.2001, 4.7.2001 a 6.9.2001 opakovane posúdila predložené návrhy doplnené zo strany záujemcov z hľadiska splnenia požadovaných kritérií s nasledovným vyhodnotením predložených ponúk:
Záujemca SLOVMAG a.s. Lubeník, Nám. Slobody č. 1, 050 01 Revúca zaslal komisii list, v ktorom oznámil odstúpenie z výberového konania.
Ďalším záujemcom bola spoločnosť PRVÁ ZVÁRAČSKÁ, a.s., Račianska ul. 71, 832 59 Bratislava. Záujemca splnil všetky kritériá pre posudzovanie návrhov pre výber nadobúdateľa privatizovaného majetku priamym predajom. Navrhol však výrazne nižšiu kúpnu cenu  vo výške  12.000.000,- Sk s úhradou v jednej splátke v hotovosti.
Záujemca SLOVREAL spol. s r.o., Moskovská 23, 811 08 Bratislava je záujemcom, ktorý splnil všetky požadované kritériá pre posudzovanie návrhov pre výber nadobúdateľa privatizovaného majetku priamym predajom. Spoločnosť navrhla kúpnu cenu vo výške 16.500.000,- Sk s úhradou v jednej splátke v hotovosti.
Komisia MSPNM SR po posúdení ponúk z hľadiska splnenia jednotlivých požadovaných kritérií a po zvážení predložených návrhov kúpnej ceny zo strany záujemcov odporučila ako budúceho nadobúdateľa časti podniku Výskumný ústav hutníckej keramiky, š.p., Bratislava spoločnosť SLOVREAL spol. s r.o., Moskovská 23, 811 08 Bratislava.
Komisia pri svojom rozhodovaní o budúcom nadobúdateľovi vychádzala z nasledovných skutočností:
Spoločnosť SLOVREAL spol. s r.o., Moskovská 23, 811 08 Bratislava je záujemcom, ktorý splnil všetky požadované kritériá pre posudzovanie návrhov pre výber nadobúdateľa privatizovaného majetku priamym predajom. Spoločnosť SLOVREAL spol. s r.o., Bratislava sa vo svojej ponuke zaviazala pokračovať v činnosti VÚHK, plánuje oživenie základného výskumu a rozšírenie aplikovaného výskumu o ďalšie oblasti, rozšírenie sortimentu vyrábaných produktov, plánuje získať akreditáciu pre vytvorenie Štátnej skúšobne a certifikačného orgánu pre výrobky hutníckej keramiky a príbuzných a obdobných výrob. Spoločnosť SLOVREAL spol. s r.o. vo svojom podnikateľskom zámere uvažuje i so zvýšením počtu pracovných miest v privatizovanom podniku. Pri svojom rozhodovaní  komisia zohľadnila najmä skutočnosť, že spoločnosť predložila najvýhodnejšiu ponuku z hľadiska výšky kúpnej ceny a platobných podmienok.

Z Á V E R :

Ministerstvo pre správu a privatizáciu národného majetku Slovenskej republiky navrhuje vláde Slovenskej republiky vydať rozhodnutie o privatizácii časti podniku Výskumný ústav hutníckej keramiky, š.p., Bratislava, priamym predajom spoločnosti SLOVREAL spol. s r.o., Moskovská 23, 811 08 Bratislava, IČO: 35 715 308.